b'\n_START_ARTICLE_\nYouTube Rewind\n_START_SECTION_\nVideo\n_START_PARAGRAPH_\nPirmais no \xc5\xa1\xc4\x81diem video bija 2010. gada 12. decembr\xc4\xab YouTube Trends kan\xc4\x81l\xc4\x81 aug\xc5\xa1upl\xc4\x81d\xc4\x93tais YouTube Rewind 2010: Year in Review, kas n\xc4\x81kamaj\xc4\x81 dien\xc4\x81 ievienots ar\xc4\xab kan\xc4\x81l\xc4\x81 Youtube Spotlight. Par 2010. gada popul\xc4\x81r\xc4\x81ko video tika atz\xc4\xabts Ento\xc4\xabna Dedsona un grupas The Gregory Brothers izveidotais dziesmas Bed Intruder Song video klips._NEWLINE_2011. gad\xc4\x81 video vad\xc4\xabt\xc4\x81ja bija Rebeka Bleka, kuras m\xc5\xabzikas video dziesmai Friday tika atz\xc4\xabts par gada video._NEWLINE_2012. gad\xc4\x81 par pamatu YouTube Rewind video tika \xc5\x86emti korejie\xc5\xa1u m\xc5\xabzi\xc4\xb7a PSY dziesmas Gangnam Style un Kerlijas Rejas D\xc5\xbeepsenas Call Me Maybe video. At\xc5\xa1\xc4\xb7ir\xc4\xabb\xc4\x81 no pag\xc4\x81ju\xc5\xa1ajiem gadiem, \xc5\xa1\xc4\xab video veido\xc5\xa1an\xc4\x81 piedal\xc4\xabj\xc4\x81s ar\xc4\xab citas slaven\xc4\xabbas, piem\xc4\x93ram, pats PSY, un taj\xc4\x81 bija ar\xc4\xab vair\xc4\x81kas atsauces uz 2012. gada ASV prezidenta v\xc4\x93l\xc4\x93\xc5\xa1an\xc4\x81m, F\xc4\x93liksa Baumgartnera l\xc4\x93ciena no 39 km augstuma un kosmosa organiz\xc4\x81ciju NASA._NEWLINE_2013. gad\xc4\x81 video pamat\xc4\x81 bija komi\xc4\xb7u dueta Ylvis video klips The Fox (What Does the Fox Say?), bet video ar\xc4\xab tika iek\xc4\xbcautas atsauces uz Robina Fika dziesmu Blurred Lines, Mailijas Sairusas We Can\'t Stop, PSY Gentleman, Breaking Bad seri\xc4\x81la p\xc4\x93d\xc4\x93jo s\xc4\x93riju, Macklemore & Ryan Lewis albumu The Heist, k\xc4\x81 ar\xc4\xab m\xc4\x93mu Harlem Shake. Video tika veidots sadarb\xc4\xabb\xc4\x81 ar m\xc4\x81ksliniecisko studiju Portal A._NEWLINE_2014. gada 9. decembr\xc4\xab YouTube Spotlight izlaida video Turn down for 2014, kur\xc4\x81 bija iek\xc4\xbcautas vair\xc4\x81kas taj\xc4\x81 gad\xc4\x81 popul\xc4\x81ras dziesmas, k\xc4\x81, piem\xc4\x93ram,\xc2\xa0Turn Down for What, Bang Bang, Happy, Anaconda, Dark Horse un Let It Go. \xc5\xa0aj\xc4\x81 gad\xc4\x81 ar\xc4\xab piedal\xc4\xabj\xc4\x81s vair\xc4\x81kas YouTube un citu nozaru slaven\xc4\xabbas \xe2\x80\x94 D\xc5\xbeimijs Kimels, D\xc5\xbeons Olivers, Kon\xc4\x8dita Vursta, PewDiePie, iJustine un citi. Kopum\xc4\x81 video piedal\xc4\xabj\xc4\x81s 120 YouTube video veidot\xc4\x81ji. Kop\xc4\x81 ar "Turn Down for 2014" video, YouTube kan\xc4\x81l\xc4\x81 YouTube Rewind Channel ar nosaukumu\xc2\xa0Top Trending Videos of 2014 un Top Trending Music Videos Of 2014 public\xc4\x93ja divus atska\xc5\x86o\xc5\xa1anas sarakstus ar gada popul\xc4\x81r\xc4\x81kajiem video. \xc5\xa0o sarakstu saturs at\xc5\xa1\xc4\xb7\xc4\xabr\xc4\x81s atkar\xc4\xabb\xc4\x81 no katras valsts._NEWLINE_2015. gada 9. decembr\xc4\xab tika public\xc4\x93ts video YouTube Rewind: Now Watch Me 2015, kura nosaukum\xc4\x81 ir ietverta atsauce uz taj\xc4\x81 gad\xc4\x81 popul\xc4\x81ro singlu Watch Me. \xc5\xa0aj\xc4\x81 gada atskat\xc4\x81 bija ne tikai apkopoti 2015. gad\xc4\x81 skat\xc4\xabt\xc4\x81kie video, bet ar\xc4\xab iek\xc4\xbcauti popul\xc4\x81ri iepriek\xc5\xa1\xc4\x93jo gadu temati, jo YouTube atz\xc4\xabm\xc4\x93ja savu 10 gadu dzim\xc5\xa1anas dienu. Video ska\xc5\x86u celi\xc5\x86\xc4\x81 tika ietverta Major Lazer un DJ Snake dziesma Lean On, The Weeknd singls Can\'t Feel My Face un D\xc5\xbeastina B\xc4\xabbera What Do You Mean?. Ar\xc4\xab zviedru m\xc5\xabzi\xc4\xb7is Avicii izveidoja jaunu remiksu tie\xc5\xa1i \xc5\xa1im video.'